arnastofnun/IGC-2024 huggingface dataset:
Þingræður haldnar á Alþingi Íslendinga

Frsm. allshn. (Jón Kristjánsson) Herra forseti. Ég mæli fyrir áliti allshn. á þskj. 242 um frv. til l. um veitingu ríkisborgararéttar. Nefndin hefur rætt frv. og farið yfir þær umsóknir sem borist hafa ásamt fylgigögnum. Eftir að gengið hafði verið frá frv. í Ed. bárust tvær umsóknir sem við teljum fullgildar og uppfylla öll skilyrði. Nefndin leggur til að frv. verði samþykkt með brtt. sem flutt er á sérstöku þskj., þskj. 237, um að þessir tveir aðilar verði teknir inn í frv. Sighvatur Björgvinsson og Kristinn Pétursson voru fjarverandi við lokaafgreiðslu málsins, en undir nál. rita Jón Kristjánsson, Kristín Halldórsdóttir, Geir Gunnarsson, Friðjón Þórðarson og Guðni Ágústsson.

Frsm. heilbr.- og trn. (Guðrún Helgadóttir): Virðulegi forseti. Ég mæli fyrir nál. á þskj. 262 frá heilbr.- og trn. um frv. til l. um breytingu á lögum um eiturefni og hættuleg efni, nr. 52/1988. Hér er um að ræða samkomulagsmál sem komið er frá Ed. og þar var lagt til að frv. yrði samþykkt óbreytt. Hér er um að ræða breytingu á eiturefnanefnd og eru þær í því fólgnar að sú krafa var gerð að einn nefndarmanna skuli vera efna- eða verkfræðingur með sérþekkingu á notkun eiturefna og hættulegra efna í landbúnaði, en það er talið nægjanlegt að um sé að ræða mann með sérþekkingu á notkun eiturefna og hættulegra efna í landbúnaði, garðyrkju og til útrýmingar meindýra. Hv. heilbr.- og trn. Nd. fjallaði um málið og varð sammála um að mæla með samþykkt þess óbreytts. Undir nál. skrifa Guðrún Helgadóttir, Jón Sæmundur Sigurjónsson, Ragnhildur Helgadóttir, Aðalheiður Bjarnfreðsdóttir, Jón Kristjánsson og Geir H. Haarde, en Guðmundur G. Þórarinsson var fjarverandi afgreiðslu málsins.

Frsm. heilbr.- og trn. (Guðrún Helgadóttir): Virðulegi forseti. Ég mæli fyrir nál. á þskj. 263 um frv. til l. um breytingu á lögum nr. 8/1981, um breytingu á lögum nr. 59/1983, um heilbrigðisþjónustu. Hér er um að ræða gamlan kunningja sem felur í sér að frestur er gefinn til að koma á kerfi heilsugæslu í Reykjavík, að sá frestur verði framlengdur um eitt ár frá og með næstu áramótum. Nefndin fjallaði um málið og varð sammála um að mæla með samþykkt þess. Undir nál. skrifuðu Guðrún Helgadóttir, Jón Sæmundur Sigurjónsson, Ragnhildur Helgadóttir, Aðalheiður Bjarnfreðsdóttir, Jón Kristjánsson og Geir H. Haarde, en Guðmundur G. Þórarinsson var fjarverandi afgreiðslu málsins.
Þingræður haldnar á Alþingi Íslendinga

Forseti (Guðrún Helgadóttir) Fundur er settur í sameinuðu Alþingi. Ég býð hv. þm. velkomna til starfa og til þessa fyrsta fundar á nýju ári um leið og ég óska þeim og starfsliði Alþingis góðs og gleðilegs nýs árs.

Forseti (Guðrún Helgadóttir) Borist hefur svohljóðandi bréf: ,,Stefán Valgeirsson, 6. þm. Norðurl. e., hefur ritað mér á þessa leið: ,,Vegna veikinda get ég ekki setið fundi Alþingis á næstunni. Leyfi ég mér með skírskotun til 130. gr. laga um kosningar til Alþingis að óska eftir því að 1. varamaður Samtaka um jafnrétti og félagshyggju í Norðurlandskjördæmi eystra, séra Pétur Þórarinsson, taki sæti á Alþingi í fjarveru minni.`` Þetta er yður hér með tilkynnt, hæstv. forseti, með ósk um að fram fari í Sþ. rannsókn á kjörbréfi varamanns. Kjartan Jóhannsson, forseti Nd.`` Samkvæmt þessu bréfi og skv. 4. gr. þingskapa ber nú kjörbréfanefnd að prófa kjörbréf séra Péturs Þórarinssonar, 1. varamanns Samtaka um jafnrétti og félagshyggju í Norðurlandskjördæmi eystra. Gert verður hlé á fundinum meðan kjörbréfanefnd starfar. --- Fundarhlé.

Frsm. kjörbréfanefndar (Jón Sæmundur Sigurjónsson) Virðulegi forseti. Kjörbréfanefnd hefur borist eitt erindi, kjörbréf 1. varamanns Samtaka um jafnrétti og félagshyggju, Péturs Þórarinssonar, sem tæki sæti 6. þm. Norðurl. e. Stefáns Valgeirssonar. Kjörbréfanefnd hefur rannsakað þetta kjörbréf og leggur til að það verði samþykkt.

Forseti (Guðrún Helgadóttir) Séra Pétur Þórarinsson hefur undirritað drengskaparheit um að halda stjórnarskrána. Er hann boðinn velkominn til starfa á Alþingi.
Þingræður haldnar á Alþingi Íslendinga

Frsm. fjh.- og viðskn. (Eiður Guðnason): Virðulegur forseti. Á þskj. 544 liggur fyrir nál. frá fjh.- og viðskn. sem hefur rætt þetta mál og mælir með því að frv. um samþykkt ríkisreikninga fyrir árin 1981, 1982, 1984, 1985 og 1986 verði samþykkt. Það er svo hins vegar annað mál sem ég ætla ekki að gera að umræðuefni hér að auðvitað er ástæða til að þessi mál beri að með öðrum hætti hér á hinu háa Alþingi og það á nú kannski ekki síður við um hið síðara málið sem hér er á dagskrá. Undir þetta nál. rita auk frsm.: Valgerður Sverrisdóttir, Eyjólfur Konráð Jónsson, Jón Helgason og Margrét Frímannsdóttir. Fjarstaddir voru Halldór Blöndal og Júlíus Sólnes. Nefndin leggur til að frv. verði samþykkt.

Frsm. fjh.- og viðskn. (Eiður Guðnason): Herra forseti. Nál. liggur fyrir á þskj. 545. Um þetta mál er allt hið sama að segja og hið fyrra og raunar er það þó kannski enn hlálegra að við skulum nú, á því herrans ári 1989, vera að samþykkja lög um samþykkt ríkisreiknings fyrir árið 1979. En um það ætla ég ekki að hafa fleiri orð og kannski best um það að hafa sem fæst orð að þessu sinni. Nefndin leggur til að frv. verði samþykkt.
Þingræður haldnar á Alþingi Íslendinga

Frsm. fjh.- og viðskn. (Eiður Guðnason): Herra forseti. Fjh.- og viðskn. þessarar hv. deildar hefur fjallað um frv. það sem hér um ræðir. Nál. liggur fyrir á þskj. 1021. Nefndarmenn allir eru sammála um að mæla með því að frv. verði samþykkt óbreytt. Hv. þm. Danfríður Skarphéðinsdóttir sat fund nefndarinnar sem áheyrnarfulltrúi og hún er samþykk þessu áliti nefndarinnar sem leggur til, eins og ég áður sagði, að frv. verði samþykkt óbreytt.

Frsm. menntmn. (Eiður Guðnason) Herra forseti. Frv. það sem hér um ræðir miðar að því að styrkja og efla íslenska málnefnd. Á því voru gerðar nokkrar breytingar í Nd. frá því sem frv. hljóðaði frá því það var lagt fram, þ.e. það var fækkað nokkuð í nefndinni. Menntmn. þessarar hv. deildar hefur rætt málið á tveimur fundum og samdóma niðurstaða nefndarinnar er sú að leggja til að málið verði samþykkt óbreytt eins og það kom frá Nd. Nál. er að finna á þskj. 1052 og undir það rita allir nefndarmenn í hv. menntmn. þessarar deildar.
Þingræður haldnar á Alþingi Íslendinga

Aldursforseti (Stefán Valgeirsson) Árni Gunnarsson hefur hlotið kosningu sem forseti neðri deildar Alþingis. Ég bið hann að koma hér og taka við fundarstjórn.

Forseti (Árni Gunnarsson) Ég þakka það traust sem mér hefur nú verið sýnt og vænti þess fastlega að í þessari virðulegu þingdeild takist gott samstarf og samvinna um störf hennar svo megi verða Alþingi til sóma. Ég mun gera það sem í mínu valdi stendur til að eiga góða samvinnu við hv. þm. og skiptir mig þá einu hvort þeir eru úr hópi stjórnarliða eða stjórnarandstæðinga. Af þessu tilefni og ýmsum öðrum gefnum á undanförnum missirum get ég ekki stillt mig um að segja nokkur orð í byrjun starfsferils míns sem forseti Nd. Á síðustu árum hefur Alþingi, þessi mikilvægasta stofnun þjóðarinnar, mátt þola umtalsvert aðkast. Á mælistiku skoðanakönnuða er traust þjóðarinnar á Alþingi býsna takmarkað. Þeir sem lesið hafa bók Páls Eggerts Ólasonar um Jón Sigurðsson, ,,Líf og landssaga``, skynja fljótlega rauða þráðinn í baráttu foringjans mikla sem m.a. snerist um það að auka veg og virðingu Alþingis og sjálfstæði þess gagnvart framkvæmdarvaldinu. Í umræðum um Alþingi og störf þess að undanförnu hefur ýmsum orðið það á að sjást ekki fyrir í gagnrýni sinni og að gleyma þrískiptingu valdsins. Þannig hefur gagnrýni á stjórnvöld á hverjum tíma og á framgöngu ýmissa þingmanna runnið í einn farveg ómældrar gagnrýni á Alþingi sem stofnun. Þeir sem fjalla um stjórnmál og stjórnmálastörf þurfa að mínu mati að átta sig á hlutverki Alþingis sem löggjafa og löggjafarvalds. Alþingi er og verður grundvöllur þess þjóðskipulags sem við Íslendingar búum við og viljum búa við. Á Alþingi er vagga þingræðis og lýðræðis og svo mun verða um ókomna tíð. Stofnunin Alþingi stendur og mun standa óháð umbrotum í stjórnmálalífi og óháð því hvaða stjórnmálamenn koma og fara. Hlutverk Alþingis mun þess vegna ekki breytast. Menn takast á í sölum Alþingis um stefnur og leiðir, en það er að mínu mati illt verk að gera því skóna að Alþingi sem stofnun gegni ekki hlutverki sínu. Að mínu mati er mjög tímabært að alþingismenn taki upp harðari vörn fyrir Alþingi og geri allt sem í þeirra valdi stendur til að styrkja stöðu þess í huga þjóðarinnar. Önnur vinnubrögð eru vart sómasamleg.

Forseti (Árni Gunnarsson) Geir H. Haarde hefur verið kjörinn fyrri varaforseti Nd. og býð ég hann velkominn til starfa.

Forseti (Árni Gunnarsson) Hjörleifur Guttormsson er rétt kjörinn annar varaforseti deildarinnar og býð ég hann velkominn til starfa.
Þingræður haldnar á Alþingi Íslendinga

Aldursforseti (Stefán Valgeirsson) Guðrún Helgadóttir er rétt kjörin forseti sameinaðs Alþingis. Ég bið hana að koma hér og taka við fundarstjórn.

Forseti (Guðrún Helgadóttir) Ég þakka það traust sem þorri hv. þm. hefur sýnt mér með því að fela mér forsetaembættið að nýju. Ég mun reyna að vera þess trausts verðug og vona að mér auðnist að eiga góð og drengileg samskipti við þingheim allan, stjórnarsinna sem stjórnarandstöðu.
Þingræður haldnar á Alþingi Íslendinga

Aldursforseti (Skúli Alexandersson) Nú við upphaf þings verða breytingar á störfum okkar alþingismanna. Ég vona að störf þingmanna frá þinglokum í vor hafi verið heilladrjúg og þau verði metin. Ég býð hv. deildarmenn velkomna til þings.

Aldursforseti (Skúli Alexandersson) Jón Helgason er rétt kjörinn forseti efri deildar. Ég óska honum farsældar í starfi.

Forseti (Jón Helgason) Ég vil þakka hv. aldursforseta góðar óskir í minn garð og hv. deildarmönnum fyrir það traust sem þeir hafa sýnt mér með því að endurkjósa mig forseta hv. efri deildar og vonast ég til þess að samstarf okkar megi verða jafngott á komandi þingi eins og á hinu síðasta.
Þingræður haldnar á Alþingi Íslendinga

Forseti (Árni Gunnarsson) Ég vildi áður en fundi lýkur vekja athygli hv. þm. á 15. gr. þingskapa Alþingis þar sem segir m.a.: ,,Fastanefndir þingsins skulu leitast við að skipa afgreiðslu þingmála í tímaröð svo að verkefni þingfunda í sameinuðu þingi og þingdeildum megi, eftir því sem við verður komið, dreifast sem jafnast á þingtímann.`` Síðan bendi ég á 17. gr.: ,,Sá kveður þingnefnd saman í fyrsta sinn, er fyrst var kosinn, og lætur kjósa formann, varaformann og skrifara nefndarinnar.``
Þingræður haldnar á Alþingi Íslendinga

Forseti (Jón Helgason) Ég vildi beina því til hv. deildarmanna að þeir reyni að ljúka því að skipta með sér verkum í nefndum ekki síðar en á þriðjudag eða miðvikudag í næstu viku þannig að hægt sé að ganga frá útgáfu nefndaskipunar og athuga það þá í sambandi við deildafundi þá daga.
Þingræður haldnar á Alþingi Íslendinga

Frsm. kjörbréfanefndar (Matthías Bjarnason) Virðulegi forseti. Kjörbréfanefnd hefur haft til meðferðar kjörbréf Þóru Hjaltadóttur, sem er 2. varamaður Framsfl. í Norðurlandskjördæmi eystra. Fyrsti varamaður hefur þegar tekið sæti hér á Alþingi, en Guðmundur Bjarnason er fjarverandi og kemur því Þóra Hjaltadóttir, 2. varamaður, í hans stað. Kjörbréfanefnd sér ekkert við kjörbréfið að athuga og mælir með því að það sé tekið gilt.

Forseti (Guðrún Helgadóttir) Þóra Hjaltadóttir hefur undirritað drengskaparheit um að halda stjórnarskrána. Hún er boðin velkomin til starfa á Alþingi.
Þingræður haldnar á Alþingi Íslendinga

Fjármálaráðherra (Ólafur Ragnar Grímsson) Virðulegi forseti. Þetta frv. sem ég mæli hér fyrir er flutt í tengslum við annað frv. sem hæstv. heilbr.- og trmrh. hefur lagt hér fram á Alþingi, frv. um eftirlaun aldraðra. Í báðum þessum frv. er eingöngu verið að framlengja gildandi ákvæði og er í þessu frv. kveðið á um að þau verði framlengd til ársins 1991 og 1992. Eins og hv. alþm. er kunnugt var í tengslum við breytingar sem gerðar voru á lífeyriskerfinu fyrir allnokkrum árum síðan ákveðið að Lífeyrissjóður bænda veitti ákveðnar tryggingar fyrir skuldbindingum vegna hóps aldraðra bænda sem ella hefðu verið utan garðs í lífeyriskerfinu. Eins og fram hefur komið hér á hv. Alþingi er ætlunin að leggja fyrir þingið eftir jólahlé hin viðamiklu frv. um breytingar á lífeyrissjóðakerfi og lífeyriskerfi landsmanna og gefst þá tækifæri til þess að ræða lífeyrismálin í heild sinni, en með þessu frv. er eingöngu um að ræða framlengingu meðan Alþingi og aðrir gefa sér tíma til að koma á framtíðarskipan í þessum málum.
Þingræður haldnar á Alþingi Íslendinga

Forseti (Guðrún Helgadóttir) Á fundi þingflokksformanna og forseta hefur orðið samkomulag um að umræðunni verði nú frestað en fundur verði haldinn í Sþ. kl. 12 á hádegi á morgun og þar verði umræða um samninga EFTA-landanna við Efnahagsbandalagið.

Eyjólfur Konráð Jónsson (um þingsköp) : Hæstv. forseti. Ég fagna því að framhald verði á umræðunni um skýrslu hæstv. utanrrh. um Evrópubandalagið og EFTA, en ég leyfi mér að benda forseta á að hér var útbýtt í Sþ. þann 30. nóv. till. til þál. um samningaviðræður við Evrópubandalagið um viðauka við bókun nr. 6 frá 1972, en flm. eru Eyjólfur Konráð Jónsson, Kristín Einarsdóttir og Ragnhildur Helgadóttir. Um þetta mál, um sérstaka tvíhliða samninga við Evrópubandalagið, var mjög mikið rætt dagana á undan, síðustu dagana í nóvember, í tengslum við umræðuna sem þá fór fram hér í Sþ. í utanrmn. á löngum og ströngum fundum þar sem reynt var að ná fullnaðarsamkomulagi um það sem núna er mest aðkallandi, þ.e. að ná tvíhliða samningum við Evrópubandalagið til þess að losna við 1--2 milljarða tolla, hvorki meira né minna, á sjávarafurðir í Evrópubandalaginu. Ég leyfi mér að fara þess á leit við hæstv. forseta að þetta mál verði einnig á dagskrá á morgun því að það er óhjákvæmilegt að umræður um þetta mál spinnist inn í hinar almennu umræður um samskiptin við Evrópubandalagið og EFTA, ekki síst þar sem einmitt núna á þessum degi sem hafinn er skrifar okkar utanrrh. undir það að Íslendingar taki þátt í samningaviðræðum EFTA og EB og þá er þessum þætti í viðamiklum og aðkallandi störfum ráðherrans lokið. Þess vegna þyrfti þessi till. til þál. að komast til utanrmn. nú fyrir þinghlé ef hún yrði þar strax rædd. Ég óska sem sagt eftir því að hún verði á dagskrá á morgun samhliða skýrslunni.

Forseti (Guðrún Helgadóttir) Forseti mun verða við þessari beiðni og sjá svo til að umrædd tillaga komist til umræðu. Umræðu um eina dagskrármál þessa fundar er því frestað.
Þingræður haldnar á Alþingi Íslendinga

Aldursforseti (Stefán Valgeirsson) : Árni Gunnarsson er rétt kjörinn forseti deildarinnar með 33 atkv. og bið ég hann að koma hér og taka við fundarstjórn.

Forseti (Árni Gunnarsson) : Ég vil byrja á því að þakka hv. þingdeildarmönnum það traust sem þeir hafa sýnt mér með því að kjósa mig forseta þessarar virðulegu deildar. Ég mun gera það sem í mínu valdi stendur til þess að bregðast ekki þessu trausti og vænti þess fastlega að geta átt á þessu þingi, eins og raunar hinu síðasta, gott samstarf við alla þingdeildarmenn og gildir þá einu hvort um er að ræða þingmenn stjórnar eða stjórnarandstöðu.
Þingræður haldnar á Alþingi Íslendinga

Aldursforseti (Þorv. Garðar Kristjánsson) : Ég býð hv. deildarmenn velkomna til þings og til starfa á þessu þingi.

Aldursforseti (Þorv. Garðar Kristjánsson) : Ég vil óska hæstv. forseta, Jóni Helgasyni, til hamingju með kjörið og bið hann að gera svo vel og taka við fundarstjórn.

Forseti (Jón Helgason) : Ég vil þakka hv. deildarmönnum það traust sem þeir hafa sýnt mér með því að kjósa mig forseta hv. Ed. Ég vonast til þess að samstarf okkar megi verða jafngott og á fyrri þingum þannig að störfin gangi hér sem best.

Forseti (Jón Helgason) : Ég vil bjóða þá starfsmenn deildarinnar, sem nú hafa verið kjörnir, velkomna til starfa.
Þingræður haldnar á Alþingi Íslendinga

Forseti (Jón Helgason) : Þá er lokið kosningu í nefndir Ed. Ég vil beina því til hv. nýkjörinna nefndamanna, og sérstaklega efsta manns á lista meiri hlutans, að ljúka kjöri embættismanna nefndanna sem fyrst í samráði við starfsmann nefndanna.
Þingræður haldnar á Alþingi Íslendinga

Fjármálaráðherra (Ólafur Ragnar Grímsson) : Virðulegi forseti. Það frv. sem ég mæli hér fyrir er til staðfestingar á bráðabirgðalögum sem voru gefin út 29. júní sl. Tilefni þeirra var að þegar sérfræðingar fóru að skoða grannt þann texta laga um ábyrgðadeild fiskeldislána sem samþykkt voru hér á Alþingi á síðasta þingi þá var það álit þeirra að nauðsynlegt væri til þess að eyða réttaróvissu um yfirtöku ábyrgðadeildarinnar á sjálfskuldarábyrgðum sem Framkvæmdasjóður Íslands hefur gengist undir að gera þá orðalagsbreytingu á lögunum sem hér er lögð til. Það var álit þeirra sem að undirbúningi þessara bráðabirgðalaga stóðu að á grundvelli gagna, nál. og umræðna sem fram fóru hér á þingi þegar lögin voru afgreidd væri ljóst hver ætlun löggjafans hefði verið. Ég tel þess vegna að í þessum lögum sé ekki að finna efnisbreytingu frá þeim skilningi sem í málið var lagður þegar lögin voru sett, heldur fyrst og fremst frv. til staðfestingar á bráðabirgðalögum til þess að fullnægja þeim skýru og afdráttarlausu kröfum sem réttaröryggi við færslu slíkra ábyrgða frá einum aðila til annars hefur í för með sér. Ég tel í sjálfu sér ekki þörf á því að segja meira um þetta frv. og mælist til þess að að lokinni 1. umr. verði því vísað til hv. fjh.- og viðskn.
Þingræður haldnar á Alþingi Íslendinga

Dómsmálaráðherra (Óli Þ. Guðbjartsson) : Hæstv. forseti. Frv. það um breytingu á sektarmörkum nokkurra laga og fleira sem er lagt fyrir hv. þingdeild á þskj. 54 fjallar um breytingu á sektarviðurlagaákvæðum í yfir 40 lögum, lögum sem hafa að geyma ákvæði þar sem sekt er tiltekin sem krónutala. Frv. var lagt fram á síðasta Alþingi en hlaut þá ekki afgreiðslu. Frv. er flutt í framhaldi af endurskoðun ákvæða í sérrefsilögum á árunum 1982 og 1983 en þá var breytt sams konar ákvæðum í um 120 lögum. Frv. var undirbúið í tengslum við störf lagahreinsunarnefndar sem starfað hefur undanfarin ár samkvæmt ályktun Alþingis. Hefur verið tekið mið af tillögum sem sú nefnd hefur gert um brottfall laga sem úrelt eru talin og er þá ekki fjallað um refsiviðurlög í þeim lögum. Endurskoðun sektarákvæðanna miðar að því að almennt sé byggt á sektarhámarki hegningarlaganna en sérstakt lágmark og hámark að öðru leyti fellt niður. Sektarhámark hegningarlaganna er nú 4 millj. kr. samkvæmt lagabreytingum frá árinu 1985. Má í sjálfu sér segja að tímabært væri að hækka þá fjárhæð þótt það sé ekki lagt til með þessu frv. Auk breytinga á sektarákvæðum felur þetta frv., eins og hin fyrri lög um sama efni, einnig í sér breytingar á ákvæðum þar sem vísað er til málsmeðferðar til samræmis við gildandi réttarfar. Loks eru lagðar til breytingar á nokkrum dagsektarákvæðum í lögum enda þótt þar sé ekki um heildarendurskoðun slíkra ákvæða að ræða. Ekki er hér ástæða til að fjalla um einstök ákvæði frv. heldur nægir að vísa til athugasemda með því. Rétt er að taka fram að við undirbúning frv. sendi dómsmrn. frumvarpsdrög öðrum ráðuneytum til athugunar. Hæstv. forseti. Ég leyfi mér að leggja til að frv. þessu verði að lokinni þessari umræðu vísað til 2. umr. og hv. allshn.
Þingræður haldnar á Alþingi Íslendinga

Fjármálaráðherra (Ólafur Ragnar Grímsson) : Virðulegi forseti. Hv. þm. Egill Jónsson greip hér fram í um leið og ég gekk í ræðustólinn og sagði: ,,Einn skatturinn enn.`` Þetta er ekki alveg rétt hjá hv. þm. vegna þess að þessi skattur er þeirrar náttúru, umfram alla aðra skatta sem hér eru til meðferðar á Alþingi hefur hann það sérkenni að engir fjmrh. hafa mælt eins oft fyrir honum og fjmrh. Sjálfstfl. Hér er því ekki um að ræða einn skattinn enn, heldur gamlan kunningja sem er búinn að vera á dagskrá þingsins síðan 1978 og kom fyrst til sögunnar þegar hv. núv. forseti deildarinnar var formaður fjh. - og viðskn. á þinginu 1978 -- 1979. Þeir ágætir þingmenn Sjálfstfl. hér í deildinni, sem gegnt hafa formennsku í fjh. - og viðskn. á síðustu 12 árum, hafa mælt fyrir samþykki þessa skatts á sínum tíma og vona ég að það takist nú einhugur í deildinni. Hér er ég þess vegna í því hefðbundna hlutverki fjmrh. síðustu 12 ára að mæla fyrir því að þessi skattur sé framlengdur, en hann er ólíkur öðrum sköttum að því leyti til að á ári hverju hefur þurft að flytja um hann sérstakt frv. Skatturinn hefur, eins og ég sagði áðan, verið lagður á árlega síðan árið 1979. Í ár hefur álagningin og innheimtan farið eftir lögum nr. 127/1989. Í endurskoðaðri tekjuáætlun fyrir árið 1990 er áætlað að innheimtar tekjur af skattinum verði um 445 millj. kr. Í frv. til fjárlaga fyrir árið 1991 er gert ráð fyrir að framhald verði á þessari skattlagningu og er þetta frv. þess vegna flutt. Er það efnislega alveg sammála þeim lögum sem nú eru í gildi nr. 127/1989. Hér er því ekki um að ræða neina breytingu á þeirri skipan sem gilt hefur á þessu ári. Í tekjuáætlun fjárlagafrv. fyrir árið 1991 er gert ráð fyrir að álagning skattsins nemi um 535 millj. kr. en innheimtan 482 millj. kr. Virðulegi forseti. Ég tel ekki ástæðu til þess að fjölyrða frekar um þennan gamla kunningja, en mælist til þess að að lokinni 1. umr. verði málinu vísað til hv. fjh. - og viðskn. og 2. umr.
Þingræður haldnar á Alþingi Íslendinga

Frsm. fjh.- og viðskn. (Guðmundur Ágústsson) : Virðulegur forseti. Ég mæli hér fyrir nál. á þskj. 181 um frv. til laga um breytingar á lögum um ársreikninga og endurskoðun lífeyrissjóða. Þetta nál. er frá fjh. - og viðskn. En svo segir í nál.: ,,Nefndin hefur fjallað um frv. og studdist við afgreiðslu þess við umsagnir frá síðasta þingi. Nefndin afgreiddi frv. sl. vor, en það hlaut ekki fullnaðarafgreiðslu í neðri deild. Nefndin leggur til að frv. verði samþykkt óbreytt. Eiður Guðnason var fjarverandi við afgreiðslu málsins.`` Undir nefndarálitið skrifa Guðmundur Ágústsson, Jóhann Einvarðsson, Eyjólfur Konráð Jónsson, Skúli Alexandersson, Guðrún J. Halldórsdóttir og Halldór Blöndal. Það skal tekið fram að þetta frv. flutti Guðmundur H. Garðarsson hér á síðasta þingi og einnig núna og í því felast breytingar varðandi ársreikninga og endurskoðun lífeyrissjóða. Þeir aðilar sem komu fyrir nefndina í fyrra mæltu eindregið með samþykkt frv. enda felst í því miklu betri regla á þeim málum sem það fjallar um. Haukur Hafsteinsson, formaður Lífeyrissjóðs starfsmanna ríkisins, tjáði nefndinni þá að þetta væri einn liður í þeirri heildarendurskoðun sem væri á lífeyrissjóðum og þetta mál mundi auðvelda þá endurskoðun.